CELEX: 32013D0267
Language: et
Date: 2013-05-13 00:00:00
Title: 2013/267/EL: Nõukogu otsus, 13. mai 2013 , Euroopa Liidu nimel võetava seisukoha kohta merekeskkonna kaitse komitee 65. istungjärgul seoses seisukorra hindamise kava muudatustega ning meresõiduohutuse komitee 92. istungjärgul seoses meresõiduohutuse korraldamise rahvusvahelise koodeksi, SOLASe konventsiooni III peatüki ning 1994. ja 2000. aasta rahvusvaheliste kiirlaevade ohutuse koodeksite muudatustega, mis käsitlevad suletud ruumidesse sisenemist ja päästeõppusi

7.6.2013   
            
            
               ET
            
            
               Euroopa Liidu Teataja
            
            
               L 155/1
            
         NÕUKOGU OTSUS,
   13. mai 2013,
   Euroopa Liidu nimel võetava seisukoha kohta merekeskkonna kaitse komitee 65. istungjärgul seoses seisukorra hindamise kava muudatustega ning meresõiduohutuse komitee 92. istungjärgul seoses meresõiduohutuse korraldamise rahvusvahelise koodeksi, SOLASe konventsiooni III peatüki ning 1994. ja 2000. aasta rahvusvaheliste kiirlaevade ohutuse koodeksite muudatustega, mis käsitlevad suletud ruumidesse sisenemist ja päästeõppusi
   (2013/267/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 100 lõiget 2 koostoimes artikli 218 lõikega 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Meretranspordi valdkonnas võetava liidu meetme eesmärk peaks olema meresõiduohutuse parandamine.
            
         
               (2)
            
            
               Oktoobris 2012 kiitis Rahvusvahelise Mereorganisatsiooni (IMO) merekeskkonna kaitse komitee („merekeskkonna kaitse komitee”) oma 64. istungjärgul heaks seisukorra hindamise kava (resolutsioon MEPC.94(46)) muudatused, mis tulenevad puistlastilaevade ja naftatankerite ülevaatuste käigus tehtavate kontrollide tõhustatud programmi rahvusvahelise koodeksi vastuvõtmisest 2011. aastal. Eeldatavasti peaks merekeskkonna kaitse komitee kõnealused muudatused vastu võtma oma 13.–17. mail 2013 toimuval 65. istungjärgul.
            
         
               (3)
            
            
               IMO meresõiduohutuse komitee („meresõiduohutuse komitee”) kiitis oma 91. istungjärgul heaks muudatused meresõiduohutuse korraldamise rahvusvahelises koodeksis, 1974. aasta rahvusvahelise konventsiooni inimelude ohutusest merel („SOLASe konventsioon”) III peatükis ning 1994. ja 2000. aasta rahvusvaheliste kiirlaevade ohutuse koodeksites ja liuglaevade ohutuse koodeksis. Eeldatavasti peaks meresõiduohutuse komitee kõnealused muudatused vastu võtma oma 2013. aasta juunis toimuval 92. istungjärgul.
            
         
               (4)
            
            
               Ühekordse põhja ja parrastega naftatankereid käsitlevate seisukorra hindamise kava muudatustega muudetakse seisukorra hindamise kava, et viidata kõige uuemale (2011. aasta) puistlastilaevade ja naftatankerite ülevaatuste käigus tehtavate kontrollide tõhustatud programmile ehk kontrollide tõhustatud programmile. Seisukorra hindamise kava kohaldamine on sätestatud Euroopa Parlamendi ja nõukogu 13. juuni 2012. aasta määruses (EL) nr 530/2012 (topeltpõhja ja -parraste või samaväärsete konstruktsiooninõuete kiirendatud järkjärgulise kasutuselevõtu kohta ühekordse põhja ja parrastega naftatankerite puhul) (1).
            
         
               (5)
            
            
               Meresõiduohutuse korraldamise rahvusvahelise koodeksi muudatustega sätestatakse kõnealuses koodeksis konkreetsed täpsustused, mis on seotud nõuetekohase mehitamisega ja rahvusvahelise meresõiduohutuse korraldamisega seotud delegeeritud ülesannete eest vastutamisega, ning lisatakse asjakohased joonealused märkused. Ehkki meresõiduohutuse korraldamise rahvusvaheline koodeks on esitatud Euroopa Parlamendi ja nõukogu 15. veebruari 2006. aasta määruse (EÜ) nr 336/2006 (mis käsitleb meresõiduohutuse korraldamise rahvusvahelise koodeksi rakendamist ühenduse piires) (2) lisas, on see nimetatud määruses samuti määratletud kui „ajakohastatud versioon”. Määruses (EÜ) nr 336/2006 nõutakse, et kõnealuse määrusega reguleeritud laevad vastaksid meresõiduohutuse korraldamise rahvusvahelise koodeksi A osa nõuetele. Seega on meresõiduohutuse komitee 92. istungjärgu raames vastu võetavatel muudatustel kõnealusele määrusele otsene õiguslik mõju.
            
         
               (6)
            
            
               SOLASe konventsiooni III peatüki ning 1994. ja 2000. aasta rahvusvaheliste kiirlaevade ohutuse koodeksite ja liuglaevade ohutuse koodeksi muudatustega lisatakse SOLASe konventsiooni III peatüki eeskirja 19, 1994. ja 2000. aasta rahvusvaheliste kiirlaevade ohutuse koodeksite 18. peatükki ning liuglaevade ohutuse koodeksi 17. peatükki kohustus nende meeskonnaliikmete päästekoolituse kohta, kelle vastutusvaldkonda kuulub suletud ruumides töötamine. Euroopa Parlamendi ja nõukogu 6. mai 2009. aasta direktiiviga 2009/45/EÜ (reisilaevade ohutuseeskirjade ja -nõuete kohta) (3) kohaldatakse konkreetselt 1994. ja 2000. aasta rahvusvahelisi kiirlaevade ohutuse koodekseid kohalikku rannasõitu tegevate kiirreisilaevade suhtes. Vanemate laevade puhul, mille suhtes kõnealuseid rahvusvahelisi kiirlaevade ohutuse koodekseid ei kohaldata, kohaldatakse nimetatud direktiiviga varasemat liuglaevade ohutuse koodeksit.
            
         
               (7)
            
            
               Merekeskkonna kaitse komitee 65. istungjärgul ja meresõiduohutuse komitee 92. istungjärgul vastu võetavaid muudatusi võib pidada positiivseks arenguks ja seepärast peaks liit neid toetama.
            
         
               (8)
            
            
               Liit ei ole IMO liige ega asjaomaste konventsioonide ja koodeksite osaline. Seepärast on vaja, et nõukogu volitaks liikmesriike väljendama merekeskkonna kaitse komitees ja meresõiduohutuse komitees liidu seisukohta ja esitama oma nõusolekut olla kõnealuste muudatustega seotud,
            
         ON VASTU VÕTNUD KÄESOLEVA OTSUSE:
   Artikkel 1
   1.   Liidu seisukoht IMO merekeskkonna kaitse komitee 65. istungjärgul on nõustuda sellega, et võetakse vastu seisukorra hindamise kava (merekeskkonna kaitse komitee resolutsioon 94(46)) muudatused, mille kõnealune komitee on oma 64. istungjärgul heaks kiitnud ja mis on esitatud IMO dokumendi MEPC 64/23/Add.1 13. ja 16. lisas.
   2.   Liidu seisukoht IMO meresõiduohutuse komitee 92. istungjärgul on nõustuda sellega, et võetakse vastu meresõiduohutuse korraldamise rahvusvahelise koodeksi ja sellega seotud suuniste muudatused ning uued koolitusnõuded suletud ruumides päästetööde tegemise kohta SOLASe konventsiooni III peatüki eeskirja 19, 1994. ja 2000. aasta rahvusvahelistes kiirlaevade ohutuse koodeksite 18. peatükis ning liuglaevade ohutuse koodeksi 17. peatükis, mille kõnealune komitee on oma 91. istungjärgul heaks kiitnud ja mis on esitatud vastavalt IMO dokumendi MSC 91/22/Add.2 22., 30. ja 31. lisas ning IMO dokumendi MSC 92/3/1 4. lisas.
   3.   Lõigetes 1 ja 2 sätestatud liidu seisukohta väljendavad IMOsse kuuluvad liikmesriigid, tegutsedes ühiselt liidu huvides.
   4.   Kõnealuses seisukohas võib teha vormilisi ja ebaolulisi muudatusi, ilma et oleks vaja muuta nimetatud seisukohta.
   Artikkel 2
   Liikmesriike volitatakse andma liidu huvides oma nõusolek olla seotud artikli 1 lõigetes 1 ja 2 osutatud muudatustega.
   Artikkel 3
   Käesolev otsus on adresseeritud liikmesriikidele.
   
      Brüssel, 13. mai 2013
      
         
            Nõukogu nimel
         
         
            eesistuja
         
         S. COVENEY
      
   
   
      (1)  ELT L 172, 30.6.2012, lk 3.
   
      (2)  ELT L 64, 4.3.2006, lk 1.
   
      (3)  ELT L 163, 25.6.2009, lk 1.